S-13/2018

Mál þetta er höfðað með ákæru lögreglustjórans á Suðurnesjum, útgefinni 8. janúar 2018, á hendur H-kk-þgf I-kk-þgf, kt. 000000-0000, [...], fyrir „eftirtalin hegningar –, fíkniefna- og umferðarlagabrot framin á árinu 2017:

1. Þjófnað, með því að hafa, föstudaginn 27. janúar, spennt upp þrjár hurðar, farið inn í geymslu í kjallara Park Inn hótelsins, Hafnargötu 57, Keflavík, og stolið þaðan, bjöllu, bjölluhamar og bauk ásamt kr. 10 til 15.000 sem voru í eigu Rótarýklúbbs Keflavíkur.

Mál 008-2017-1335.

2. Fíkniefnalagabrot, með því að hafa, miðvikudaginn 25. júlí, haft í vörslum sínum við Hringbraut 128, Keflavík, 3,16 g af MDMA, sem lögregla fann við leit í fatnaði hans.

Mál 008-2017-11213.

3. Þjófnað og tilraun til þjófnaðar, með því að hafa, miðvikudaginn 9. ágúst, í Björginni geðræktarmiðstöð Suðurnesja, Suðurgötu 12, Keflavík, stolið veski starfsmannsins S, farsíma [...], greiðslukortum og um kr. 5.000 og í framhaldinu í eftirtöldum tilvikum gert tilraun til að taka út af kortunum samtals kr. 963.750 og samtals tekið út kr. 200.000 út af greiðslukortunum í hraðbanka Íslandsbanka, Hafnargötu 91, Keflavík:

Mál 008-2017-11872.

Greiðslukort nr. [...]. Reikningur nr. [...]-

Kl. 13:26 - tilraun til úttektar kr. 300.000

Kl. 13:26 – úttekt kr. 100.000

Kl. 13:29 – tilraun til úttektar kr. 201.500

Kl. 13:29 – tilraun til úttektar kr. 100.750

Kl. 13:36 – tilraun til úttektar kr. 100.000

Greiðslukort nr. [...] - Reikningur nr. [...]–

Kl. 13:31 – tilraun til úttektar kr. 201.500

Kl. 13:39 – tilraun til úttektar kr. 150.000

Kl. 13:39 - úttekt út kr. 100.000

4. Fíkniefnalagabrot, með því að hafa, miðvikudaginn 9. ágúst, í lögreglustöðinni við Hringbraut 136, Keflavík, eftir að hafa verið handtekinn vegna ákæruliðar 3, haft í vörslum sínum 1,77 g af maríhúana, sem lögregla fann við leit á honum.

Mál 008-2017-11872.

5. Umferðarlagabrot, með því að hafa mánudaginn 14. ágúst, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 20 ng/ml, MDMA 40 ng/ml og tetrahýdrókannabínól 8,1 ng/ml) norður Njarðarbraut við Bolafót í Njarðvík uns aksturinn var stöðvaður skömmu síðar á Borgarvegi.

Mál 008-2017-12087.

6. Þjófnað, með því að hafa, sunnudaginn 3. september, í verslun Lyfju, Krossmóa 4, Njarðvík, stolið ilmvatnsglasi af gerðinni VE Dylan að verðmæti kr. 6.352 og gengið út úr versluninni án þess að greiða fyrir vöruna.

Mál 008-2017-13118.

7. Þjófnað, með því að hafa, mánudaginn 5. júní, brotist inn í bílskúr við [...], tekið þaðan exi og stiga, gert tilraun til að brjóta upp rennihurð að palli en síðan spennt upp þakglugga að heimilinu [...], og stolið þaðan, kortaveski, úri, skartgripum, 18 hringum, að verðmæti um kr. 3.000.000, sem fundust í fórum ákærða og sérsmíðaðs hrings [svo] með ágreiptum stórum og áberandi laxi sem ekki hefur fundist.

Mál 007-2017-31580.

8. Fíkniefnalagabrot, með því að hafa, mánudaginn 5. júní, haft í vörslum sínum þegar hann var handtekinn vegna ákæruliðar 7, í sumarbústað við [...], 0,36 g af maríhúana, sem lögregla fann á borði.

Mál 007-2017-31580.

Teljast brot í ákæruliðum 1, 3, 6 og 7, varða við 1. mgr. 244. gr. en brot í ákærulið 3 teljast einnig varða við 1. mgr. 244. gr., sbr. 20. gr. almennra hegningarlaga nr. 19/1940. Þá telst brot í ákærulið 5 varða við 1. mgr., sbr. 2. mgr. 45. gr. a og 1. mgr. 48. gr., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987. Brot í ákæruliðum 2, 4 og 8 teljast varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. lög nr. 44/1993, lög nr. 57/1997 og lög nr. 69/2007. Þá er þess krafist að gerð verði upptæk framangreind fíkniefni, 3,16 g af MDMA og 2,13 g af maríhúana, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærði kom fyrir dóm og játaði sök samkvæmt ákærunni. Með játningu sinni, sem fær stoð í gögnum málsins og ekki þykir sérstök ástæða til að draga í efa, telst ákærði sannur að sök og hefur unnið sér til refsingar en háttsemi hans er rétt færð til refsiákvæða í ákæru.

Sakaferill ákærða er sá að í september 2011 voru honum ákveðin viðurlög, 540.000 króna sekt fyrir brot gegn 1. sbr. 2. mgr. 45. gr. a umferðarlaga, 1. mgr. 48. gr. sömu laga, en ákærði var ekki með ökuskírteini meðferðis, og fíkniefnalagabrot, og var ákærði jafnframt sviptur ökurétti í tvö ár. Í október 2013 voru honum ákveðin viðurlög, 294.000 króna sekt fyrir brot gegn 1. sbr. 2. mgr. 45. gr. a umferðarlaga, 1. mgr. 48. gr. sömu laga, en ákærði ók sviptur ökurétti, og fíkniefnalagabrot. Var ákærði jafnframt sviptur ökurétti í tvö ár. Í júlí 2015 var ákærði dæmdur í eins mánaðar fangelsi fyrir brot gegn 1. sbr. 3. mgr. 45. gr. umferðarlaga, 1. sbr. 2. mgr. 45. gr. a sömu laga og 1. mgr. 48. gr. laganna, en ákærði ók sviptur ökurétti. Var ákærði jafnframt sviptur ökurétti ævilangt. Í febrúar 2016 var ákærði dæmdur til greiðslu 54.000 króna sektar fyrir fíkniefnalagabrot. Loks var ákærði hinn 5. júlí 2017 dæmdur í eins mánaðar fangelsi fyrir brot gegn 2. sbr. 4. mgr. 37. gr. og 1. mgr. 48. gr. umferðarlaga en ákærði ók sviptur ökurétti.

Fram kom hjá ákærða fyrir dómi að hann hefði nú snúið við blaðinu, farið í meðferð og sækti sér hjálp vegna vandamála sinna. Verður miðað við þetta.

Brot sín samkvæmt fyrsta, sjöunda og áttunda ákærulið framdi ákærði fyrir uppkvaðningu dómsins 5. júlí 2017. Verður honum því ákveðinn hegningarauki vegna þeirra. Verður ákærða nú gerð refsing í einu lagi, alls sex mánaða fangelsi sem ekki er unnt að binda skilorði.

Ákærða verður gert að greiða sakarkostnað málsins, 157.830 krónur. Fallast ber á gerðar upptökukröfur. Loks bera að árétta ævilanga ökuréttarsviptingu ákærða.

Af hálfu ákæruvaldsins fór með málið H-kk-nf R-kk-nf G-kk-nf saksóknarfulltrúi við embætti lögreglustjórans á Suðurnesjum. Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, H-kk-nf I-kk-nf, sæti fangelsi í sex mánuði.

Ákærði greiði 157.830 króna sakarkostnað málsins.

Upptæk eru gerð 3,16 g af MDMA og 2,13 g af maríhúana sem lögregla lagði hald á við rannsókn málsins.

Ákærði er sviptur ökurétti ævilangt.

Þ-kk-nf D-kk-nf